APSTIPRINĀTS

RTU Latvijas Jūras akadēmijas

Domes sēdē, protokola Nr.30,28.03.2025.

**Rīgas Tehniskās universitātes**

**Latvijas Jūras akadēmijas Jūrskolas**

**NOTEIKUMI**

|  |  |
| --- | --- |
|  | Nr.7 |
|  | **Redakcija 0,** Domes sēdē, protokola Nr.26, 29.11.2024.  **Redakcija 1,** Domes sēdē, protokola Nr.30, 28.03.2025. |

**RTU Latvijas Jūras akadēmijas Jūrskolas**

**iekšējās kārtības noteikumi**

**1.Vispārīgie noteikumi**

* 1. RTU Latvijas Jūras akadēmijas (turpmāk – LJA) Jūrskolas (turpmāk – Jūrskola) iekšējās kārtības noteikumi izstrādāti saskaņā ar Izglītības likumu, Vispārējās izglītības likumu, Profesionālās izglītības likumu, Bērnu tiesību aizsardzības likumu, 22.08.2023. Ministru kabineta noteikumiem Nr.474. “Kārtība, kādā nodrošināma izglītojamo profilaktiskā veselības aprūpe, pirmā palīdzība un drošība izglītības iestādēs un to organizētajos pasākumos”, Jūrskolasnolikumu un citiem LJA izdotajiem dokumentiem.
  2. Iekšējās kārtības noteikumi nosaka Jūrskolas darba dienas organizāciju.
  3. Iekšējās kārtības noteikumi nosaka izglītojamo atbildību, pienākumus un tiesības.
  4. Iekšējās kārtības noteikumi nosaka atbildīgos un kārtību, kādā izglītojamie tiek iepazīstināti ar šiem noteikumiem.
  5. Iekšējās kārtības noteikumi ir obligāti visiem izglītojamajiem.
  6. Iekšējās kārtības noteikumu ievērošana nodrošina izglītojamo drošību un viņu tiesību ievērošanu.
  7. Izglītojamie, kuri dzīvo Rīgas Tehniskās universitātes (turpmāk – RTU) dienesta viesnīcā, ievēro RTU dienesta viesnīcas iekšējās kārtības noteikumus.
  8. Izglītojamo uzvedību un kārtību, kādā tiek izmantota RTU bibliotēka, nosaka 26.06.2017. RTU Senāta lēmums Nr. 01000-15.2/122 “Par RTU Zinātniskās bibliotēkas lietošanas noteikumu apstiprināšanu”.
  9. Izglītojamo sūdzību un priekšlikumu iesniegšanas un izskatīšanas kārtība Jūrskolā noteikta šo noteikumu 13.punktā.
  10. Jūrskolas pedagogu, darbinieku un izglītojamo, kā arī jebkura cita LJA darbinieka rīcība, ja tiek konstatēta fiziska vai emocionāla vardarbība pret izglītojamo, noteikta šo noteikumu 14.punktā.

1. **Mācību darba dienas organizācija**

* 1. Par nodarbību Jūrskolā sauc divas mācību stundas pēc kārtas ar 5 minūšu pārtraukumu.
  2. Vienas mācību stundas ilgums ir 45 minūtes.
  3. Nodarbību laiki ir aprakstīti 1.tabulā.

1.tabula

*Nodarbību sākuma un beiguma laiki*

|  |  |
| --- | --- |
| **Nodarbība** | **Laiki** |
| **1.** | 8:15-9:00  9:05-9:50 |
| **2.** | 10:15-11:00  11:05-11:50 |
| **3.** | 12:30-13:15  13:20-14:05 |
| **4.** | 14:30-15:15  15:20-16:05 |
| **5.** | 16:30-17:15  17:20-18:05 |

* 1. Jūrskolā nav zvana, mācību stunda sākas un beidzas, ievērojot pulksteņa laiku, par mācību stundas beigām paziņo skolotājs, pēc kā izglītojamie sakārto savu mācību vietu un atstāj nodarbību telpu.
  2. Izglītojamais uz Jūrskolu ierodas vismaz 10 minūtes pirms stundas sākuma un dodas uz mācību telpu, kura ir norādīta nodarbību sarakstā e-klasē. Virsdrēbes ir iespējams atstāt garderobē (skolas administrācija nenes atbildību par garderobē atstātām mantām).
  3. Ja izglītojamais nokavējis 10 minūtes vai vairāk, viņš stundu netraucē un pagaida Jūrskolas foajē. Nokavētā stunda skaitās kā neattaisnoti kavēta stunda.
  4. Nodarbību saraksta izmaiņas ir izliktas ne vēlāk kā līdz iepriekšējās dienas plkst. 18.00 un ir apskatāmas e-klases žurnālā sadaļā “dienasgrāmata”.
  5. Izglītojamais apmeklē visas mācību stundas saskaņā ar stundu sarakstu e-klases dienasgrāmatā.
  6. Telpu atslēgas skolotājs pirms stundas pret parakstu saņem un pēc stundas pret parakstu nodod RTU administratorei.
  7. Kavējumu zīmes par neapmeklētajām stundām izglītojamais iesniedz grupas audzinātājam, ārsta atbrīvojuma zīmes no sporta stundām izglītojamais pirms nodošanas audzinātājam uzrāda sporta skolotājam.
  8. Kavējumu zīmes par neapmeklētajām stundām izglītojamais iesniedz grupas audzinātājam ne vēlāk kā 2 darba dienu laikā pēc ierašanās skolā.
  9. Izglītojamie par neattaisnoti kavētām mācību stundām raksta paskaidrojumu grupas audzinātājam, par 9 un vairāk neattaisnotām mācību stundām mēnesī izglītojamais tiek aicināts uz sarunu ar Jūrskolas administrāciju.
  10. Par kavējumus attaisnojošiem dokumentiem tiek uzskatīti:
      1. ārsta izziņa, izraksts no medicīniskās kartes, ārsta-konsultanta slēdziens par izglītojamā veselības stāvokli;
      2. ārsta izziņa par ārsta apmeklējumu;
      3. piedalīšanās olimpiādēs, konkursos, sacensībās un citos pasākumos, ja tie saistīti ar Jūrskolas vai attiecīgās nozares aktivitātēm;
      4. citu iestāžu iesniegumi, izziņas par izglītojamā piedalīšanos pasākumos, ja tie saistīti ar Jūrskolas vai attiecīgās nozares aktivitātēm, kā arī pavēstes;
      5. pilngadīgo izglītojamo, nepilngadīgo izglītojamo vecāku vai likumisko pārstāvju (turpmāk – vecāki) pašrocīgi rakstīta zīme par stundu kavējumu līdz 3 dienām katrā semestrī;
      6. 4. kursu izglītojamajiem, ja aizkavējas prakse, kuģa kapteiņa vai kuģniecības kompānijasparakstīta vēstule, kura tiek atsūtīta elektroniski (skenētā veidā ar parakstu) LJA administrācijai uz *info@latja.lv.*
  11. Skolotājam ir tiesības vērtēt izglītojamos par mācību procesā iegūtajām zināšanām un iemaņām, bet izglītojamo uzvedība neietekmē vērtējumu. Tas attiecas arī uz nokavētajām stundām.
  12. Interešu izglītības pulciņi, ārpus stundu pasākumi, konsultācijas notiek no mācību stundām brīvajā laikā.
  13. Īpašā gadījumā izglītojamais var atstāt Jūrskolu pirms noteiktā nodarbību beigu laika ar grupas audzinātāja vai Jūrskolas administrācijas atļauju.

1. **Obligātā dokumentācija izglītojamajam**
   1. RTU LJA Jūrskolas izglītojamā apliecība, kura tiek izsniegta 1.kursā, ir derīga visus četrus gadus. Apliecība tiek pagarināta katra kursa sākumā.
   2. Izziņas izglītojamie un viņu vecāki saņem Jūrskolā pie lietvedes, uzrādot personu apliecinošu dokumentu.
2. **Noteikumi mācību stundās**
   1. Mācību telpās nedrīkst uzturēties virsdrēbēs.
   2. Ja izglītojamais attaisnojošu iemeslu dēļ nav sagatavojies stundai, par to informē skolotāju pirms stundas.
   3. Mācību stundu laikā izglītojamais:
      1. ir atbildīgs par mācību darba rezultātiem – seko līdzi stundas darbam, savu iespēju robežās maksimāli apgūst mācību saturu, ir centīgs, precīzs, izpilda un ievēro priekšmeta skolotāja prasības vai instrukcijas – darba drošības noteikumus;
      2. ar savu uzvedību netraucē grupas biedru un skolotāju darbu;
      3. neatstāj mācību telpu vai darba vietu bez skolotāja atļaujas;
      4. nelieto elektroniskās ierīces (mobilo telefonu, mūzikas pleijeri, austiņas, digitālos fotoaparātus, elektroniskās grāmatas u.c. ar mācību procesu nesaistītas, traucējošas lietas un darbības), izņemot gadījumus, kad skolotājs pats nosaka nepieciešamību to lietot vai kad elektronisko ierīču lietošana ir saskaņota ar skolotāju pirms nodarbības sākuma;
      5. nekošļā košļājamo gumiju, neēd, bet dzert drīkst tikai ūdeni;
      6. sporta nodarbībās ievēro tās iestādes noteikumus, kurās notiek nodarbības.
3. **Noteikumi starpbrīžos**
   1. Starpbrīžu laikā izglītojamais:
      1. uzturas RTU teritorijā;
      2. ar savu uzvedību neapdraud savu un citu veselību, drošību un dzīvību;
      3. nepiegružo un uztur kārtībā RTU telpas un teritoriju;
      4. nebojā RTU telpas un inventāru.
4. **Noteikumi ārpus stundu pasākumos**
   1. Ikvienam izglītojamajam ir iespēja piedalīties ārpus stundu pasākumos.
   2. Ārpus stundu pasākumi notiek, netraucējot mācību stundas. Īpašos gadījumos to norises laiks un vieta jāsaskaņo ar LJA direktoru.
   3. Atļauju grupas vakara organizēšanai Jūrskolas telpās paraksta LJA direktors, grupas audzinātājs par to informē dežurantu un apkopēju. Iesniegumu paraksta grupas audzinātājs un grupas vecākais.
   4. Grupas vakari Jūrskolas telpās notiek līdz plkst. 22.00, pēc pasākuma jāsakārto telpa.
   5. Pasākumos izglītojamajiem jāievēro Jūrskolas iekšējās kārtības noteikumi un instrukcijas, kas nosaka drošības noteikumus pasākumos.
   6. Jūrskolas pasākumos piedalās ar LJA direktora rīkojumu norīkotas atbildīgās personas (vismaz 1 skolotājs vai Jūrskolas administrācijas pārstāvis uz 40 izglītojamajiem).
   7. Paziņojumus, plakātus, afišas drīkst izvietot uz Jūrskolas ziņojumu stenda tikai pēc saskaņošanas ar Jūrskolas direktoru. Izliktos paziņojumus nedrīkst aprakstīt vai noplēst.
   8. Jebkurā pasākumā ir jāievēro vispārējās drošības prasības pasākumu norisē.
   9. Publiskā pasākuma dalībnieki tiek informēti par personu datu apstrādi. Ja dalībniekam ir iebildumi pret pasākuma norisi atspoguļojošu fotogrāfiju, video vai citu materiālu izvietošanu publiskai apskatei, dalībnieks pirms pasākuma par to rakstiski informē atbildīgo personu.
5. **Prasības izglītojamo apģērbam**
   1. Izglītojamie ievēro 26.05.2014. LJA noteikumus Nr. 17 “Par Latvijas Jūras akadēmijas un LJA Jūrskolas formas tērpu veidiem un valkāšanas kārtību”.
   2. Sporta stundās ir maiņas sporta apģērbs un apavi.
   3. Pie virsdrēbēm un somām drošības nolūkā piestiprina atstarotājus.
6. **Izglītojamo drošība RTUteritorijā**
   1. Par izglītojamo iepazīstināšanu ar drošības instrukcijām un Jūrskolas iekšējās kārtības noteikumiem atbild grupas audzinātājs un priekšmetu skolotāji, par ko izglītojamie parakstās drošības instruktāžās.
   2. Ekstremālās situācijās (ugunsgrēka, plūdu, vētras un citos gadījumos) izglītojamie bez ierunām pakļaujas atbildīgo personu rīkojumam, rīkojas saskaņā ar drošības instrukcijās un audzināšanas stundās sniegto informāciju.
   3. Ja izglītojamais cietis fiziskas vai emocionālas vardarbības rezultātā, viņš nekavējoties informē grupas audzinātāju vai dienesta viesnīcas skolotāju, vajadzības gadījumā lūdz palīdzību vai informē attiecīgos dienestus.
   4. Izglītojamie rūpējas par savu veselību un drošību, neapdraud savu un citu drošību.
   5. Neizturas vardarbīgi pret citiem.
   6. Neierodas RTU apreibinošu vielu ietekmē, kā arī nenes uz RTU un nelieto tabakas izstrādājumus, elektroniskās cigaretes, jebkādas apreibinošas, dzīvībai bīstamas vielas un priekšmetus, dzīvniekus, pirotehniku, šaujamieročus, u.tml.
   7. Par nopietniem negadījumiem izglītojamie obligāti informē Jūrskolas pedagogus.
   8. Ja kāds no LJA vai Jūrskolas personāla ir konstatējis vai viņam ir aizdomas par to, ka izglītojamais lietojis, glabājis vai izplatījis apreibinošas un/vai atkarību izraisošas vielas RTU dienesta viesnīcā vai jebkur citur RTU teritorijā, par to nekavējoši informē izglītojamā grupas audzinātāju un Jūrskolas administrāciju.
   9. Pēc šādas informācijas saņemšanas tūlītējie pasākumi ietver šādas darbības:
      1. pārrunas ar izglītojamo;
      2. ja nepieciešams, neatliekamās medicīniskās palīdzības izsaukšana;
      3. vecāku nekavējoša informēšana, ja nepieciešams, viņu izsaukšana uz Jūrskolu;
      4. Valsts policijas izsaukšana, ja ir pamatotas aizdomas par atrašanos narkotisko vai psihotropo vielu ietekmē vai šo vielu iegādāšanos, lietošanu vai glabāšanu RTU.
   10. ***Jūrskolas nepilngadīgie izglītojamie un pilngadīgie izglītojamie līdz 20 gadu vecumam nedrīkst smēķēt, lietot tabakas aizstājējproduktus vai bezdūmu tabakas izstrādājumus, kā arī glabāt tabakas izstrādājumus, tabakas aizstājējproduktus, augu smēķēšanas produktus, elektroniskās smēķēšanas ierīces vai to uzpildes tvertnes. Tabakas izstrādājumus atļauts lietot tikai pilngadīgiem Jūrskolas izglītojamajiem no 20 gadu vecuma tam norādītās vietās RTU teritorijā vai ārpus tās.***
7. **Izglītojamo tiesības un pienākumi**
   1. Izglītojamo tiesības:
      1. iegūt valsts apmaksātu vidējo profesionālo izglītību;
      2. tikt uzņemtam Jūrskolā, pamatojoties uz ikgadējiem “Uzņemšanas noteikumiem RTU Latvijas Jūras akadēmijas Jūrskolas izglītības programmās”;
      3. saņemt diplomu par vidējo profesionālo izglītību un sekmju izrakstu, ja izglītojamais ieguvis vērtējumu visos vidējās izglītības programmas mācību priekšmetos un valsts pārbaudes darbos un vērtējums atbilst Izglītības likumā noteiktajām prasībām, kā arī saņēmis vērtējumu visos profesionālajos mācību priekšmetos un ieguvis vērtējumu centralizētajā kvalifikācijas eksāmenā atbilstoši Profesionālās izglītības likumam;
      4. izteikt savu viedokli gan individuāli, gan izmantojot izglītojamo pašpārvaldi, aizstāvēt savas domas un uzskatus, kas neaizskar cilvēka godu un cieņu un nav pretrunā ar normatīvo regulējumu;
      5. pārstāvēt Jūrskolu dažāda mēroga pasākumos, konkursos, olimpiādēs, iesaistīties izglītojamo pašpārvaldē;
      6. saņemt savlaicīgu informāciju par eksāmeniem, ieskaitēm un to apjomu;
      7. atkārtoti izstrādāt un aizstāvēt patstāvīgo, praktisko darbu, ja darbs ticis novērtēts kā prasībām neatbilstošs;
      8. mācību procesā izmantot Jūrskolas materiāltehnisko bāzi;
      9. saņemt objektīvu savu zināšanu un uzvedības novērtējumu;
      10. būt pasargātam no nodarbināšanas bīstamos vai veselībai kaitīgos apstākļos;
      11. būt aizsargātam no fiziskas, psiholoģiskas, seksuālas ietekmes, kas jebkādā veidā var kaitēt izglītojamajam;
      12. ziņot administrācijai par nepieņemamu pedagoga, vai citas personas rīcību RTU teritorijā;
      13. saņemt informāciju no LJA administrācijas par personas datu apstrādes mērķiem, apjomiem, iepazīties ar saviem apstrādei nodotajiem datiem, normatīvā regulējuma ietvaros pieprasīt datu minimizāciju.
   2. Izglītojamo pienākumi:
      1. ievērot iekšējās kārtības noteikumus un citus iekšējos un ārējos normatīvos aktus;
      2. bez attaisnojoša iemesla nekavēt Jūrskolas mācību programmā paredzētās nodarbības;
      3. mācīties atbilstoši savām spējām, apgūstot izvēlēto mācību programmu;
      4. ar cieņu izturēties pret valsti, sabiedrību, ģimeni, valsts, RTU, LJA un Jūrskolas simboliem, etniskajām grupām un to pārstāvjiem, veidot un attīstīt Jūrskolas tradīcijas;
      5. ievērot grupas biedru un Jūrskolas biedru tiesības uz netraucētu izglītības ieguvi;
      6. ievērot skolotāju tiesības uz netraucētu mācību stundu un nodarbību organizēšanu un vadīšanu;
      7. ievērot personīgās higiēnas prasības;
      8. precīzi ievērot drošības instrukcijas un rīcību ārkārtas situācijās;
      9. ja nav nodarbību, uzturēties vestibilos, ievērojot klusumu;
      10. uz nodarbībām jāņem līdzi skolotāja noteiktie mācību piederumi (mācību grāmatas, pierakstu un mājas darbu burtnīcas, rakstāmlietas, u.c.);
      11. ievērot speciālo kabinetu un sporta objektu iekšējās kārtības un drošības noteikumus;
      12. vakaros, pirms mācību dienām, iepazīties ar izmaiņām nodarbību sarakstā;
      13. nodarbību laikā aizliegts uzturēties dienesta viesnīcas telpās, izņemot slimības gadījumā; neietekmēt fiziski un psiholoģiski citus izglītojamos un personālu;
      14. ievērot Rīgas domes sabiedriskās kārtības noteikumus; katrs izglītojamais personīgi atbild par šo noteikumu pārkāpumiem normatīvajos aktos noteiktajā kārtībā;
      15. izglītojamajiem nav atļauts ievest Jūrskolas telpās nepiederošas personas (izņemot gadījumus, ko īpaši nosaka Jūrskolas administrācija);
      16. nekavējoties ziņot Jūrskolai administrācijai, ja ir notikusi nesankcionēta personu datu noplūde.
8. **Atbildība un kārtība, kādā izglītojamie tiek iepazīstināti ar iekšējās kārtības noteikumiem un drošības instrukcijām**
   1. Grupas audzinātājs iepazīstina izglītojamos ar iekšējās kārtības noteikumiem mācību gada pirmajā nedēļā un atkārtoti pārrunā 2. semestra pirmajā nedēļā. Izglītojamie parakstās instruktāžā par iepazīšanos un noteikumu ievērošanu. Grupu audzinātājs iepazīstina izglītojamos ar noteikumiem par:
      1. iekšējo kārtību;
      2. ugunsdrošību;
      3. elektrodrošību;
      4. evakuācijas plānu;
      5. pirmās palīdzības sniegšanu;
      6. ceļu satiksmes drošību;
      7. drošību uz ūdens un ledus.
   2. Priekšmetu skolotāji iepazīstina ar kārtības un drošības noteikumiem mācību kabinetos, kurās ir iekārtas un vielas, kas var apdraudēt izglītojamo drošību un veselību, darbnīcās, praktiskajās nodarbībās ārpus mācību korpusa, sporta zālē vai peldbaseinā katra mācību gada pirmajā mācību stundā un atkārtoti pārrunā 2. semestra pirmajā mācību stundā. Izglītojamie parakstās par noteikumu ievērošanu.
   3. Pirms masu pasākumiem grupas audzinātājs iepazīstina ar instrukciju “Par drošību masu pasākumos”; pirms došanās ekskursijās un pārgājienos izglītojamos grupas audzinātājs iepazīstina ar instrukciju “Par drošību ekskursijās, pārgājienos un pastaigās”; pirms sporta pasākumiem un sacensībām grupu audzinātājs vai sporta skolotājs iepazīstina ar instrukciju “Par drošību sporta sacensībās un nodarbībās”; pirms valsts pārbaudes darbiem un profesionālās kvalifikācijas eksāmena izglītības metodiķis un/vai Jūrskolas direktora vietnieks iepazīstina izglītojamos ar instrukciju “Par centralizēto eksāmenu organizāciju” un “Par kvalifikācijas eksāmena norisi”; pirms krasta un jūras praksēm prakses vadītājs, izglītības metodiķis un/vai Jūrskolas direktora vietnieks iepazīstina izglītojamos ar instrukciju “Par krasta praksi” un “Par jūras praksi”. Izglītojamie parakstās par noteikumu ievērošanu.
   4. Izglītojamo iepazīstināšanai ar ugunsdrošības un elektrodrošības noteikumiem var tikt pieaicināts darba drošības speciālists.
9. **Atbildība par noteikumu neievērošanu**
   1. Par RTU, LJA, Jūrskolas īpašuma un citu personu īpašuma bojāšanu izglītojamais un viņa vecāki ir pilnā mērā materiāli atbildīgi par zaudējumiem, kas izglītojamā vainas dēļ nodarīti RTU, LJA, Jūrskolai vai citiem cilvēkiem. Par nodarīto materiālo zaudējumu grupu audzinātājs no izglītojamā pieprasa rakstisku paskaidrojumu, kuru uzglabā izglītojamā lietā, formē aktu, aptaujā lieciniekus un veic visas citas nepieciešamās darbības.
   2. Izglītojamam vai viņa vecākiem ir jāatlīdzina zaudējumi bibliotēkas grāmatu sabojāšanas vai nozaudēšanas gadījumā saskaņā ar bibliotēkas reglamentu.
   3. Administratīvi vai krimināli sodāmus pārkāpumus RTU, LJA un Jūrskolas administrācijas neizmeklē, bet ziņo par tiem tiesību sargājošām iestādēm.
   4. Kārtība, kādā izskata izglītojamo pienākumu nepildīšanu ir aprakstīta 2.tabulā.

2.tabula

*Kārtība, kādā izskata izglītojamo pienākumu nepildīšanu*

|  |  |  |  |
| --- | --- | --- | --- |
| **Līmenis** | **Kas izskata** | **Kārtība, kādā izskata izglītojamo pienākumu nepildīšanu** | **Lēmumu fiksēšana** |
| 1. | Priekšmeta skolotājs | \*mutisks aizrādījums  \*individuālas pārrunas | Priekšmeta skolotājs rakstiski iesniedz ziņojumu grupas audzinātājam |
| 2. | Grupas audzinātājs | \*individuālas pārrunas  \*pārrunas grupas kolektīvā  \*telefonsaruna ar vecākiem  \*nepieciešamības gadījumā saruna ar policijas pārstāvi | Rakstisks ziņojums vecākiem e-vidē  Sarunas protokolē  Sarunas klātienē grupas audzinātājam ar priekšmeta skolotāju un vecākiem |
| 3. | Jūrskolas direktors | \*jautājumu izskata mazajā pedagoģiskajā sēdē | Sarunu protokolē  Vēstule policijai  Vēstule citai institūcijai |
| 4. | Jūrskolas direktors | \*jautājumu izskata kopā ar grupas audzinātāju /priekšmeta skolotāju un izglītojamā vecākiem | Sarunu protokolē  Vienošanās ar izglītojamā vecākiem par konkrēti veicamo darbību un lēmumu izpildi |
| 5. | Pedagoģiskās padomes sēde | \*izskata jautājumu | Risināts jautājums par atskaitīšanu no Jūrskolas (pedagoģiskas padomes sēžu protokols) |

* 1. Pedagoģiskā padome drīkst lemt par izglītojamo atskaitīšanu no Jūrskolas sekojošos gadījumos:
     1. izglītojamais 10 dienu laikā bez attaisnojoša iemesla nav uzsācis mācības Jūrskolā;
     2. izglītojamais vairāk kā 10 dienas bez attaisnojoša iemesla patvaļīgi pārtraucis mācības Jūrskolā;
     3. izglītojamais tam piešķirtajā mācību pagarinājumā, bet ne vēlāk kā līdz mācību sākumam nākamajā kursā, nav nokārtojis Jūrskolas pedagoģiskās padomes noteiktos pēcpārbaudījumus (eksāmena vai pārbaudes darba kārtošanas laikā nav guvis sekmīgu vērtējumu kādā no mācību priekšmetiem);
     4. izglītojamais sistemātiski pārkāpj Jūrskolas iekšējās kārtības noteikumus vai apdraud citu izglītojamo vai darbinieku veselību;
     5. slimības dēļ, pamatojoties uz ģimenes ārsta atzinumu;
     6. pamatojoties uz izglītojamā (ja ir sasniedzis pilngadību) vai vecāka (ja izglītojamais nav sasniedzis pilngadību) iesniegumu:
        1. pārejot mācīties uz citu izglītības iestādi;
        2. mainot dzīves vietu;
        3. ģimenes apstākļu dēļ;
        4. citu iemeslu dēļ, pamatojoties uz dokumentiem.
  2. LJA direktoram, pamatojoties uz Pedagoģiskās padomes sēdes lēmumu, ir tiesības izteikt rājienu.
  3. Ilgstoši slimojošam izglītojamajam var piešķirt akadēmisko atvaļinājumu, pamatojoties uz izziņu, kuru izsniedz primārās aprūpes ārsts, pie kura izglītojamais ir reģistrēts un kura aprūpē tas atrodas vismaz sešus mēnešus. Akadēmisko atvaļinājumu piešķir ar LJA direktora rīkojumu. Akadēmiskā atvaļinājuma termiņš nedrīkst būt garāks par 12 mēnešiem no piešķiršanas brīža.
  4. Izglītojamajam pēc bērna piedzimšanas piešķir akadēmisko atvaļinājumu līdz bērna 1,5 gadu vecuma sasniegšanai, pamatojoties uz izglītojamā iesniegumu un uzrādīto bērna dzimšanas apliecību.

1. **Pamudinājumi un apbalvojumi**

* 1. Par sasniegumiem mācībās vai ārpusstundu aktivitātēs var:
     1. izteikt pateicību;
     2. izsniegt diplomu;
     3. izteikt rakstisku Jūrskolas pateicību vecākiem;
     4. no stipendiju fonda izmaksāt vienreizēju stipendiju vai stipendijas piemaksu, saskaņā ar Stipendiju nolikumu.

1. **Izglītojamo sūdzību un priekšlikumu iesniegšanas un izskatīšanas kārtība**
   1. Ikvienam Jūrskolas izglītojamajam ir tiesības vērsties ar mutvārdu, rakstveida vai elektronisku iesniegumu, un saņemt atbildi pēc būtības.
   2. Iesniegumā jānorāda iesniedzēja vārds, uzvārds, grupa, kā arī jābūt iesniedzēja parakstam un norādei par rakstiskas atbildes sniegšanu, ja tā nepieciešama.
   3. Ja izglītojamais nevēlas izpaust savu identitāti, tad izglītojamais var iesniegt anonīmu iesniegumu, saskaņā ar 13.11. un 13.12. punkta nosacījumiem.
   4. Iesniegumu izglītojamie iesniedz/nosūta Jūrskolas lietvedim. Jūrskolas lietvedis visus rakstiskos, tai skaitā, anonīmos iesniegumus, patstāvīgi vai ar LJA lietveža starpniecību reģistrē RTU ORTUS portāla dokumentu sistēmā, nosūtot iesnieguma izskatīšanu kā uzdevumu Jūrskolas direktoram.
   5. Jūrskolas direktors nozīmē attiecīgā iesnieguma izskatīšanas komisiju (turpmāk – komisija) 5 (piecu) LJA un/vai Jūrskolas darbinieku sastāvā.
   6. Komisija izskata izglītojamā iesniegumu pēc būtības savas kompetences ietvaros. Ja izglītojamā iesnieguma izskatīšanai nav nepieciešama papildu informācija, sniegto ziņu pārbaude, komisija 10 (desmit) darba dienu laikā pieņem attiecīgu lēmumu, un 2 (divu) darba dienu laikā no lēmuma pieņemšanas dienas informē par to izglītojamo un/vai izglītojamā vecākus, Jūrskolas direktoru, par to veicot ierakstu RTU ORTUS portāla dokumentu sistēmā. Komisija savu darbu protokolē, parakstītu protokolu iesniedz Jūrskolas lietvedim.
   7. Ja izglītojamā iesnieguma izskatīšanai ir nepieciešama papildu informācija vai sniegto ziņu pārbaude, uz iesniegumu jāatbild 20 (divdesmit) darba dienu laikā.
   8. Nepieciešamības gadījumā komisija uz iesnieguma izskatīšanu var pieaicināt kompetentus LJA vai Jūrskolas darbiniekus, izglītojamos un izglītojamo vecākus, par to veicot ierakstu sēdes protokolā.
   9. Uz iesniedzēja mutvārdu sūdzību vai priekšlikumu attiecīgais Jūrskolas darbinieks, kam tas izteikts, savas kompetences ietvaros atbild mutvārdos, informējot Jūrskolas direktoru un, ja nepieciešams, izglītojamā vecākus.
   10. Uz iesniedzēja elektronisku iesniegumu (bez droša elektroniskā paraksta), attiecīgais Jūrskolas darbinieks, kas to saņēmis, savas kompetences ietvaros atbild elektroniski, ka iesniegums saņemts, par to neveicot ierakstu RTU ORTUS portāla dokumentu sistēmā. Ja nepieciešams, informē Jūrskolas direktoru un izglītojamā vecākus.
   11. Anonīmos iesniegumus izglītojamie var nodot, izmantojot anonīmo iesniegumu pastkastīti, kura atrodas Ķīpsalas ielā 6B pie 506.kabineta durvīm.
   12. Anonīmos iesniegumus izskata komisija atbilstoši šī pielikuma 13.6., 13.7. un 13.8. apakšpunktam, ņemot vērā iesnieguma būtību.
   13. Jūrskolas administrācija ir tiesīga atstāt iesniegumu bez izskatīšanas, ja iesnieguma saturs ir klaji aizskarošs un izaicinošs vai tā būtība nav saprotama.
   14. I­zglītojamam ir tiesības pēc komisijas lēmuma saņemšanas vērsties citās institūcijās likumā noteiktā kārtībā.
2. **Pedagogu, darbinieku un izglītojamo rīcība, ja tiek konstatēta fiziska vai emocionāla vardarbība pret izglītojamo**
   1. Kārtība nosaka, kā tiek konstatēti un risināti konflikti vai vardarbība starp izglītojamajiem, starp izglītojamo un pedagogu vai Jūrskolas/RTU/LJA darbinieku, kā arī starp pedagogiem un vecākiem (vismaz viens likumiskais pārstāvis) par izglītojamo pārkāpumu gadījumiem. Kārtībā arī nosaka konkrētas darbības, kas veicamas Jūrskolas konflikta situāciju risināšanai, kā arī preventīvos pasākumus gadījumos, kad izglītojamais bez attaisnojoša iemesla neapmeklē izglītības iestādi saistībā ar iespējamu vardarbību pret sevi.
   2. Vardarbības novēršanai pret izglītojamo Jūrskola ievēro Bērnu tiesību aizsardzības likumu un Valsts bērnu tiesību aizsardzības inspekcijas metodiskus ieteikumus. Jūrskola, sociālais dienests, bāriņtiesa un citas kompetentas iestādes starpinstitucionālajā sadarbībā veic preventīvo darbu un risina vardarbības gadījumus pret bērnu, ko nosaka rīcības shēmas un veicamie pasākumi gadījumos, kad pastāv aizdomas par iespējamiem bērnu tiesību pārkāpumiem saistībā ar vardarbību pret izglītojamo.
   3. Darbā ar izglītojamo problēmsituāciju risināšanu tiek ievērota konfidencialitāte. Saskaņā ar Bērnu tiesību aizsardzības likumā noteikto, informācija, kuru par izglītojamo ieguvis Jūrskolas darbinieks, ir ierobežotas pieejamības, un ziņas, kas jebkādā veidā varētu kaitēt bērna turpmākajai attīstībai vai viņa psiholoģiskā līdzsvara saglabāšanai, nav izpaužamas. Visi ar konfliktu izmeklēšanu saistītie dokumenti glabājas pie Jūrskolas direktora.
   4. Konflikts šīs kārtības izpratnē ir pretēju vēlmju, interešu, viedokļu, pozīciju un mērķu sadursme, sacensība vai ķīviņš starp atšķirīgi domājošiem indivīdiem.
   5. Fiziska vardarbība šīs kārtības izpratnē ir bērna veselībai vai dzīvībai bīstams apzināts spēka pielietojums.
   6. Emocionālā vardarbība šīs kārtības izpratnē ir bērna garīgo vajadzību ignorēšana, pašcieņas aizskaršana vai psiholoģiskā ietekmēšana, negatīvi ietekmējot viņa emocionālo attīstību.
   7. Ja konstatēts konflikts starp izglītojamajiem, kura laikā saskatāma fiziska vai emocionāla vardarbība, tiek veiktas šādas darbības:
      1. pedagogs (vai jebkurš darbinieks, kurš konstatējis attiecīgo situāciju) nekavējoties ziņo Jūrskolas direktoram par konstatēto konflikta situāciju; Jūrskolas direktors ziņo izglītojamā vecākiem;
      2. pamatojoties uz pedagoga rakstisko iesniegumu, Jūrskolas direktors aicina konfliktā iesaistīto izglītojamo vecākus uz sarunu klātienē izglītības iestādē, kuras laikā cenšas konfliktu atrisināt;
      3. Jūrskolas direktors veic pārrunas ar izglītojamajiem un izglītojamie sniedz rakstiskus paskaidrojumus.
   8. Pēc notikuma izvērtēšanas, ja tiek konstatēts, ka arī turpmāk izglītojamā uzvedība apdraud savu un citu personu drošību, veselību un dzīvību, Jūrskolas direktors nodrošina mācības citā telpā sociālā pedagoga vai cita pedagoga klātbūtnē, bet ne ilgāk kā līdz attiecīgās dienas beigām.
   9. Pēc notikuma izvērtēšanas, ja tiek konstatēts, ka arī turpmāk izglītojamā uzvedība apdraud savu un pārējo izg1ītojamo drošību, veselību un dzīvību, Jūrskolas direktors, saskaņojot savu lēmumu ar Jūrskolas dibinātāju, lemj par izglītojamā atskaitīšanu no Jūrskolas saskaņā ar Jūrskolas apstiprinātajiem Iekšējās kārtības noteikumiem.
   10. Par jebkuru riska vai ekstremālu situāciju, kura apdraud izglītojamo drošību vai veselību, nekavējoties ir jāziņo Jūrskolas direktoram un tālākās darbības tiek veiktas atbilstoši MK noteikumos Nr.474 noteiktajai rīcībai.
   11. Gadījumā, ja izglītojamais kādas personas darbībā saskata draudus savai vai citu personu drošībai, steidzīgi jāziņo grupas audzinātājam, mācību priekšmetu skolotājiem, Jūrskolas direktoram, personāla pārstāvjiem.
   12. Ja noticis konflikts starp izglītojamo un pedagogu vai citu Jūrskolas darbinieku, kura laikāsaskatāma fiziska vai emocionāla vardarbība pret pedagogu vai citu Jūrskolas darbinieku, tiek veiktas šādas darbības:
       1. pedagogs vai cits Jūrskolas darbinieks vēršas pie Jūrskolas direktora ar rakstisku iesniegumu ar situācijas aprakstu;
       2. Jūrskolas direktors sazinās ar izglītojamā vecākiem un veic pārrunas, pēc nepieciešamības arī klātienē Jūrskolas telpās;
       3. Jūrskolas direktors organizē sarunu, kurā piedalās konfliktā iesaistītās puses.
   13. Ja noticis konflikts starp izglītojamo un pedagogu vai citu Jūrskolas darbinieku, kura laikā izglītojamais informējis savus vecākus un vecāki pedagoga vai cita Jūrskolas darbinieka rīcību novērtējuši kā nepedagoģisku (nepedagoģisks profesionālās ētikas pārkāpums), tiek veiktas šādas darbības:
       1. Jūrskolas direktora klātbūtnē vecāki veic pārrunas ar pedagogu vai citu Jūrskolas darbinieku, kurš ir iesaistīts konflikta situācijā;
       2. ja vecāki ar pedagogu konflikta situāciju nevar atrisināt, tad:
          1. izglītojamā vecāki raksta iesniegumu par notikušo Jūrskolas direktoram detalizētai izvērtēšanai;
          2. Jūrskolas direktors pieprasa rakstisku paskaidrojumu no iesaistītā pedagoga vai cita Jūrskolas darbinieka;
          3. Jūrskolas direktors uz rīkojuma pamata izveido komisiju, kuras sastāvā bez Jūrskolas direktora ir vēl vismaz 2 (divu) pedagogu pārstāvi un izvērtē konfliktu;
          4. tiek veiktas pārrunas atsevišķi ar izglītojamā vecākiem un pedagogu vai citu Jūrskolas darbinieku;
          5. ja nepieciešams, Jūrskolas direktors uz noslēguma sarunu pieaicina citu personu, piemēram, Jūrskolas dibinātāju, vietējās Bāriņtiesas vai Sociālā dienesta pārstāvi;
   14. Pēc notikuma izvērtēšanas, pēc nepieciešamības, Jūrskolas direktoram ir tiesības pielietot disciplinārsodus (piezīme; rājiens) vai atstādināt darbinieku no darba.
   15. Ja netiek konstatēta pedagoga vai cita darbinieka vainojama rīcība, Jūrskolas direktors nosūta izglītojamā vecākiem motivētu skaidrojumu par darbinieka darbības izvērtējamu un atbilstību attiecīgiem normatīvajiem aktiem un ētikas principiem.
3. **Evakuācijas plāna un informācijas par operatīvo dienestu izsaukšanas kārtība un izvietojums**
   1. Par izglītojamā traumām, saslimšanām u.c. gadījumiem grupas audzinātājs nekavējoties informē izglītojamā vecākus.
   2. Evakuācijas plāni izvietoti katrā stāvā pie evakuācijas izejām.
   3. Informācija par operatīvo dienestu izsaukšanas kārtību izvietoti katrā stāvā pie skapīšiem, kur glabājas ugunsdzēšamie aparāti.
4. ***Kārtība izglītojamo personīgo mantu pārbaudei un izglītojamā pārvietošanās ierobežošanai***
   1. ***Ja Jūrskolas darbiniekam vai izglītojamam ir informācija vai pamatotas aizdomas, ka cits izglītojamais ienesis izglītības iestādē, tās teritorijā, izglītības iestādes organizētajos vai atbalstītajos pasākumos bīstamas vielas vai priekšmetus, Jūrskolas darbinieks vai izglītojamais nekavējoties par to informē Jūrskolas direktoru un/vai direktora vietnieku. Ja nepieciešams rīkoties nekavējoties, izglītojamais par minēto informāciju vai aizdomām informē jebkuru Jūrskolas darbinieku, un attiecīgais darbinieks par to informē Jūrskolas direktoru un/vai direktora vietnieku.***
   2. ***Pēc šo noteikumu 16.1. punktā minētās informācijas saņemšanas un izvērtēšanas Jūrskolas direktors vai direktora vietnieks pieņem lēmumu ierobežot tā izglītojamā pārvietošanos, par kuru sniegta informācija, kā arī var pieprasīt uzrādīt un pārbaudīt viņa personīgās mantas. Minēto lēmumu paziņo izglītojamam un nepilngadīgā izglītojamā vecākiem, tostarp izskaidrojot pārvietošanās ierobežojuma (norādot atrašanās vietu) un personīgo mantu pārbaudes būtību, kā arī pieprasa izglītojamam uzrādīt personīgās mantas.***
   3. ***Jūrskolas direktors vai direktora vietnieks, nodrošinot izglītojamā privātumu, vēl vismaz viena Jūrskolas darbinieka klātbūtnē pārbauda izglītojamā uzrādītās personīgās mantas. Jūrskolas direktors un direktora vietnieks ir tiesīgi, brīdinot izglītojamo, dokumentēt izglītojamā uzrādīto personīgo mantu pārbaudi, izmantojot video vai skaņas fiksācijas ierīci.***
   4. ***Ja izglītojamā uzrādīto personīgo mantu pārbaudes laikā tiek konstatēts, ka izglītojamais ienesis izglītības iestādē, tās teritorijā vai izglītības iestādes organizētajos vai atbalstītajos pasākumos bīstamas vielas vai priekšmetus, Jūrskolas direktors vai direktora vietnieks informē par to pašvaldības policiju vai Valsts policiju un nepilngadīgā izglītojamā vecākus, kā arī, ja nepieciešams, pašvaldības sociālo dienestu un dibinātāju, nodrošina pie izglītojamā atrasto bīstamo vielu un priekšmetu izņemšanu un uzglabāšanu, kā arī izglītojamā uzraudzību līdz pašvaldības policijas vai Valsts policijas ierašanās brīdim.***
   5. ***Par izglītojamā uzrādīto personīgo mantu pārbaudes rezultātu Jūrskolas direktors vai direktora vietnieks sastāda aktu. Vienu akta eksemplāru izsniedz izglītojamam vai nepilngadīgā izglītojamā vecākiem, otru – uzglabā Jūrskolā, trešo – šo noteikumu 16.4. punktā minētajā gadījumā nodod pašvaldības policijai vai Valsts policijai.***
   6. ***Šo noteikumu 16.5. punktā minētajā aktā norāda izglītības iestādes nosaukumu, pārbaudes datumu, laiku un telpu (vietu), to Jūrskolas darbinieku vārdu un uzvārdu, kuri piedalījās pārbaudē, izglītojamā vārdu un uzvārdu, pārbaudes veikšanas mērķi, pārbaudes dokumentēšanas veidu (ja pārbaude dokumentēta, izmantojot video vai skaņas fiksācijas ierīci), pārbaudes laikā konstatētos faktus, turpmāko rīcību, izglītojamā viedokli un darbinieku parakstus. Izglītojamais iepazīšanos ar aktu apliecina ar parakstu, kā arī ir tiesīgs aktā norādīt papildu informāciju.***
   7. ***Ja izglītojamais nepiekrīt savu personīgo mantu uzrādīšanai un pārbaudei, Jūrskolas direktors vai direktora vietnieks nekavējoties informē nepilngadīgā izglītojamā vecākus un pašvaldības policiju vai Valsts policiju un nodrošina izglītojamā uzraudzību līdz tās ierašanās brīdim.***
5. ***Kārtība, kādā iesniedzama informācija par izglītojamā veselības stāvokli un citiem apstākļiem, kas var būtiski ietekmēt izglītības procesu***
   1. ***Izglītojamais vai nepilngadīga izglītojamā vecāki, ievērojot izglītojama labākās intereses un pievienojot atbilstošu pamatojumu, nekavējoties rakstveidā informē LJA direktoru un Jūrskolas direktoru par izglītojamā veselības stāvokli un citiem apstākļiem, kas var būtiski ietekmēt izglītības procesu un būt nozīmīgi tajā iesaistītajām personām, tostarp ietekmēt izglītojamā uzvedību, kā arī par to apstākļu maiņu.***
   2. ***Jūrskolas direktors izvērtē atbilstoši šo noteikumu 17.1. punktam saņemto informāciju un tās pamatojumu un pieņem lēmumu iekļaut vai neiekļaut Valsts izglītības informācijas sistēmā atzīmi, ka izglītības iestādes rīcībā ir informācija par izglītojamā veselības stāvokli un citiem apstākļiem, kas var būtiski ietekmēt izglītības procesu un būt nozīmīgi tajā iesaistītajām personām, tostarp ietekmēt izglītojamā uzvedību, kā arī, ja pieņemts lēmums iekļaut šādu atzīmi, norāda laikposmu, kurā šī atzīme ir spēkā.***
   3. ***Ja mainījusies šo noteikumu 17.1. punktā minētā informācija, Jūrskolas direktors nekavējoties nodrošina atbilstoši šo noteikumu 17.2. punktam ​​​​​​​Valsts izglītības informācijas sistēmā iekļautās atzīmes aktualizēšanu vai atcelšanu.***
6. **Noslēguma jautājumi**
   1. ***Noteikumu ievērošana ir obligāta visiem Jūrskolas izglītojamajiem un darbiniekiem, noteikumu nezināšana neatbrīvo no atbildības par nosodāmās rīcības sekām.***
   2. ***Izmaiņas iekšējās kārtības noteikumos var ierosināt izglītojamo pašpārvalde, pedagoģiskā padome, Jūrskolas padome, Jūrskolas dibinātājs.***
   3. ***Izmaiņas iekšējās kārtības noteikumos apstiprina LJA Dome.***
   4. ***RTU rektors vai LJA direktors ar ikreizēju rīkojumu ir tiesīgs noregulēt jautājumus, kas nav atrunāti šajos noteikumos, lai pilnvērtīgi un nepārtraukti tiktu īstenota Jūrskolas iekšējā kārtība.***
   5. ***Noteikumi stājas spēkā ar to apstiprināšanas dienu LJA Domes sēdē.***

*Sagatavoja:*

RTU Latvijas Jūras akadēmijas Jūrskolas direktors Arnis Bankovičs

RTU Latvijas Jūras akadēmijas Jūrskolas direktora vietniece Valerija Raciņa